Două persoane, o femeie de 74 ani şi un bărbat de 70 de ani, au suferit arsuri după ce în balconul apartamentului acestora, din oraşul Săveni, s-a produs, vineri după-amiază, o explozie, urmată de incendiu, au anunţat reprezentanţii Inspectoratului pentru Situaţii de Urgenţă (ISU) Botoşani.
Potrivit acestora, explozia ar fi fost declanşată de o acumulare de gaze de la o butelie.
La faţa s-au deplasat pompierii din cadrul Staţiei Săveni a ISU, cu o autospecială de stingere, dar şi pompierii civili de la Serviciul Voluntar pentru Situaţii de Urgenţă Săveni.
De asemenea, au intervenit două ambulanţe ale Serviciului de Ambulanţă Judeţean şi o ambulanţă de terapie intensivă mobilă SMURD şi elicopterul SMURD de la Iaşi.
'Ajunşi la faţa locului, pompierii au constatat că cele două victime erau scoase din interior de către echipajele medicale. Femeia a fost preluată de echipajul de terapie intensivă mobilă SMURD şi transportată la Spitalul Judeţean Botoşani, iar bărbatul a fost preluat de elicopterul SMURD, urmând să fie transportat la un spital de specialitate din Iaşi', au precizat oficialii ISU Botoşani.
(AGERPRES/ISU Botoșani)